Esera 8 | Beibele Inthaneteng | Phetolelo ya Lefase le Lefsa
8 Dihlogo tša mašika a botatago bona+ le tatelano ya mašika+ ao a ilego a rotoga le nna go tšwa Babilona nakong ya go buša ga kgoši Arithasasitha+ šidi:
2 Hlogo ya bana ba Finease+ ke Gerishome; ya ba Ithamara+ ke Daniele;+ ya ba Dafida+ ke Hatushi;
3 ya ba Shekania le ya ba Paroshe+ ke Sakaria gomme bao ba bego ba ngwadišitšwe ba na le yena e be e le banna ba lekgolo-masomehlano (150);
4 hlogo ya bana ba Pahathe-moaba+ ke Elieho-enai morwa wa Serahiya gomme bao ba bego ba na le yena e be e le banna ba makgolopedi;
5 ya bana ba Sathu+ ke Shekania morwa wa Jahasiele gomme bao ba bego ba na le yena e be e le banna ba makgolotharo;
6 ya bana ba Adine+ ke Ebede morwa wa Jonathane gomme bao ba bego ba na le yena e be e le banna ba masomehlano;
7 ya bana ba Elama+ ke Jeshaya morwa wa Athalia gomme bao ba bego ba na le yena e be e le banna ba masomešupa;
8 ya bana ba Shefatia+ ke Sebadia morwa wa Mikaele gomme bao ba bego ba na le yena e be e le banna ba masomeseswai;
9 ya bana ba Joaba ke Obadia morwa wa Jehiele gomme bao ba bego ba na le yena e be e le banna ba makgolopedi-lesomeseswai (218);
10 ya bana ba Bani+ ke Shelomithe morwa wa Josifia gomme bao ba bego ba na le yena e be e le banna ba lekgolo-masometshela (160);
11 ya bana ba Bebai ke Sakaria morwa wa Bebai+ gomme bao ba bego ba na le yena e be e le banna ba masomepedi-seswai;
12 ya bana ba Asikadi+ ke Johanana morwa wa Hakatani gomme bao ba bego ba na le yena e be e le banna ba lekgolo le lesome (110);
13 dihlogo tša bana ba Adonikama+ tšeo e bego e le tša mafelelo, maina a tšona šea: Elifelete, Jeiele le Shemaya gomme bao ba bego ba na le bona e be e le banna ba masometshela;
14 dihlogo tša bana ba Bigifai+ ke Uthai le Sabudi gomme bao ba bego ba na le bona e be e le banna ba masomešupa.
15 Ke ile ka ba kgobokanya nokeng+ yeo e elago e leba Ahafa;+ ra hloma mešaša moo ka matšatši a mararo, gore ke lekodišiše setšhaba+ le baperisita,+ eupša ka hwetša bana ba Lefi+ ba se gona moo.
16 Ke ile ka romela lentšu go Eliesere, Ariele, Shemaya, Elinathane, Jariba, Elinathane, Nathane, Sakaria gotee le Meshulama, e lego dihlogo tša malapa gomme ka le romela le go Joyariba le Elinathane bao e lego bahlahli.+
17 Ka ba laela mabapi le Ido yo e lego hlogo kua Kasifia, ka ba botša seo ba tlago go se botša+ Ido le bana babo ba Banethinimi+ gona kua Kasifia, e le gore ba re tlišetše badiredi+ ntlong ya Modimo wa rena.
18 Ka go thekgwa ke seatla se botho+ sa Modimo, ba ile ba re tlišetša monna wa temogo+ wa bana ba Maheli+ setlogolo sa Lefi+ morwa wa Isiraele, e be e le Sherebia+ a na le bana ba gagwe le bana babo, ka moka e le ba lesomeseswai;
19 ba re tlišetša le Hashabia yo a bego a na le Jeshaya wa bana ba Merari+ le bana babo gotee le bana ba bona, ka moka e le ba masomepedi.
20 Go Banethinimi bao Dafida le dikgošana ba ilego ba ba bea gore ba thuše Balefi, ba ile ba re tlišetša Banethinimi ba makgolopedi-masomepedi (220), ka moka ba be ba ngwadišitšwe ka maina.
21 Ke moka ke ile ka laela gore re ikone dijo gona moo nokeng ya Ahafa, e le gore re ikokobetše+ pele ga Modimo gomme re mo kgopele gore a re šireletše tseleng,+ rena le bana ba rena+ le dithoto tša rena ka moka.
22 Ke ile ka hlabja ke dihlong tša go kgopela madira+ le banamedi ba dipere+ go kgoši gore ba re thuše ge re kopana le manaba tseleng, ka gobane re boditše kgoši gore: “Seatla+ sa Modimo se šireleditše bohle bao ba mo tsomago e le gore a ba direle botse,+ eupša matla a gagwe le bogale+ bja gagwe di wela batho ka moka bao ba mo tlogelago.”+
23 Re ile ra ikona dijo+ ke moka ra kgopela+ Modimo gore a re šireletše gomme yena a kwa kgopelo ya rena.+
24 Nna ka hlaola banna ba lesomepedi go balaodi ba baperisita, bona ke Sherebia,+ Hashabia+ le bana babo bona ba lesome.
25 Ka ba nea silifera, gauta le dibjana,+ e lego moneelo wa ntlo ya Modimo wo kgoši,+ baeletši ba gagwe,+ dikgošana tša gagwe le Baisiraele+ ka moka bao ba bego ba le moo ba o ntšhitšego.
26 Ke ile ka ba nea ditalente* tša silifera+ tše makgolotshela-masomehlano (650) le dibjana tša silifera tše lekgolo tšeo di ka rekwago ka ditalente tše pedi le gauta e ka rekwago ka ditalente tše lekgolo,
27 le meruswana ya gauta e masomepedi yeo e ka rekwago ka didariki* tše sekete (1 000) gotee le dibjana tše pedi tša koporo e botse tše khwibidu tše rategago bjalo ka gauta.
28 Ka re go bona: “Lena le ba bakgethwa+ go Jehofa, le dibjana+ tše ke tše kgethwa gomme silifera le gauta ke dibego tšeo di newago Jehofa Modimo wa borakgolokhukhu ba lena ka go rata.
29 Dulang le phafogile gomme le itiše go fihla ge le nea+ balaodi ba baperisita, Balefi le dikgošana tša malapa a Isiraele dilo tše kua Jerusalema diphapošing tša go jela+ tša ntlo ya Jehofa.”
30 Baperisita le Balefi ba ile ba newa silifera, gauta le dibjana ka tekanyo ya tšona gore ba di iše Jerusalema ntlong ya Modimo.+
31 Ka letšatši la lesomepedi la kgwedi ya pele+ re ile ra tloga nokeng ya Ahafa+ ra ya Jerusalema, gomme seatla sa Modimo wa rena se be se re šireleditše mo a ilego a re hlakodiša+ diatleng tša manaba le go bao ba bego ba re laletše tseleng.
32 Ra fihla Jerusalema+ gomme ra dula moo ka matšatši a mararo.
33 Ka letšatši la bone ra tliša silifera, gauta+ le dibjana+ ntlong ya Modimo wa rena, ra di nea Meremothe+ morwa wa moperisita Urija yo a bego a na le Eleasara morwa wa Finease ba na le Josabadi+ morwa wa Jeshua le Noadia morwa wa Binui+ bao e lego Balefi,
34 dilo ka moka ba di ela ka palo ya tšona le ka boima bja tšona, ka morago ba ngwala boima bja tšona ka moka ka yona nako yeo.
35 Batho bao ba tšwago bothopša, bona bao e kilego ya ba mathopša,+ ba tlišetša Modimo wa Isiraele dihlabelo tša go fišwa,+ dipoo+ tše lesomepedi tša Isiraele ka moka, dikgapa+ tše masomesenyane-tshela, dikgapana tše masomešupa-šupa le diphooko+ tše lesomepedi tša sebego sa sebe; ka moka ga tšona ya ba sebego sa go fišwa sa Jehofa.
36 Ke moka ra nea babušiši+ ba kgoši melao+ ya kgoši ra e nea le babuši+ ba ka mošola wa Noka ya Eforate,+ bona ba thuša setšhaba+ le ka tša ntlo ya Modimo wa therešo.
^ “Talente e tee” ke ya boima bja mo e ka bago dikhilograma tše 34,2.
^ Tšhelete ya gauta ya Peresia yeo e bego e imela digrama tše 8,4.